Cum răspunde președintele-director general al radioului public plătitorilor de taxe: legea îmi permite și oricum n-am zburat doar la business! Documente: din 30 de călătorii, 29 au fost la business "Este adevărat că zburați la business class?" "Da, conform legii, dar nu exclusiv". ”Nu exclusiv” înseamnă la Ovidiu Miculescu că a zburat o dată la economic

marți, 4 octombrie 2016, 11:13

De Răzvan Luțac și Cătălin Tolontan

Printr-un comunicat trimis ziarului ieri seară, Radio România recunoaște acuratețea listei deplasărilor directorului Ovidiu Miculescu, publicată de Gazeta Sporturilor.

Răspunsurile lui Ovidiu Miculescu:

– Este adevărat că ați avut 32 de deplasări externe în ultimii 2 ani?

– Da.

– Este adevărat că zburați la business class în timpul deplasărilor externe?

– Da, conform legii, dar nu exclusiv.

-Cum sunt hotărâte deplasările? În baza unui buget? Se întocmește un raport după?

-Deplasările se efectuează în baza mandatului acordat de Consiliu de Administrație, cu informare prealabilă și raport post-eveniment. Cheltuielile se înscriu în bugetul de deplasări aprobat la începutul anului în condițiile legii.

– Vă amintiți deplasarea de la Basel, 20-22 aprilie 2016? E adevărat că ați fost cazat la hotelul Ramada?

– Da, este hotelul în care a avut loc conferința și unde organizatorii au negociat prețuri speciale pentru cazarea participanților.

Ovidiu Miculescu a făcut 32 de deplasări în străinătate în doi ani. Perioada despre care vorbim este iulie 2014 – iunie 2016.

Radio România a plătit pentru Ovidiu Miculescu echivalentul a 110.000 de euro, mai mult decît a cheltuit radioul public cu toate deplasările celor 16 oameni care l-au însoțit pe directorul general, aici intrînd și o deplasare în care a mers Orchestra Radio, cu alți zeci de oameni!

Nu doar biletul este mai scump decît al colegilor săi, ci și diurna sa este mai mare.

334 de mii de lei sînt costurile deplasărilor totale ale celor 16 oameni care l-au însoțit pe Miculescu, plus Orchestra Radio

462 de mii de lei este doar cheltuiala lui Ovidiu Miculescu în aceste deplasări din ultimii doi ani de zile

Două deplasări au fost la Chișinău, unde costurile de transport nu sînt evidențiate.

Din cele 30 de călătorii în care apare prețul biletelor de avion, o singură dată directorul Radio România zboară la un preț de economic! Pe 14 ianuarie 2014, el merge în Germania cu un bilet de 1083 de lei, egal la preț cu al celorlalți angajați din RRA care au călătorit în aceeași cursă.

În toate celelalte 29 de ocazii, biletul de avion al lui Miculescu are preț de business.

Pe scurt: atunci cînd este întrebat cum justifică aceste cheltuieli, Ovidiu Miculescu răspunde plătitorilor de taxă radio-TV că legea îi permite să zboare la business și că, oricum, n-a zburat doar la business.

Are dreptate.

De 29 de ori din 30 a zburat la business.







Save